Suid-Afrikaners oorsee trek Saterdag hul kruisies | Maroela Media
Die eerste stemme in vanjaar se algemene verkiesing word Saterdag uitgebring wanneer 'n rekordgetal van meer as 29 000 Suid-Afrikaners wat in die buiteland woon, die geleentheid kry om hul kruisies te trek.
Kiesers sal by alle Suid-Afrikaanse missies in die buiteland kan stem mits hulle die moeite gedoen het om vir 'n buitelandse stem te registreer. Die stembriewe word verseël en per diplomatieke possak na Suid-Afrika gestuur om in Pretoria getel te word.
Kiesers in die buiteland kan slegs op die nasionale stembrief stem. Hulle kry nie provinsiale stembriewe nie.
Indien al 30 000 geregistreerde kiesers in die buiteland gaan stem, is dit amper genoeg om 'n volle setel in die parlement vol te maak – en daardie buitelandse stemme gaan tradisioneel met 'n massiewe meerderheid aan die DA, wat in 2014 meer as 84% van die buitelandse stemme getrek het, met die ANC tweede.
Die meeste buitelandse kiesers sal in Londen stem, waar meer as 9 000 geregistreer is. Dit maak dit die stemlokaal met die meeste geregistreerde kiesers in die Suid-Afrikaanse verkiesing. Van die ander buitelandse stempunte is Doebai die tweede grootste, met sowat 1 500 kiesers.
Die eerste Suid-Afrikaners wat sal kan stem, woon in Nieu-Seeland. Vir die volgende 24 uur sal die duisende Suid-Afrikaners wat geregistreer het hulle kruisies stelselmatig trek namate die aarde om sy as draai, en die son in verskillende plekke opkom en sak.
Amcu ís 'n 'ware vakbond', sê Mathunjwa
Ek wonder hoeveel van die stemme getel gaan word…en of die houers met stembriewe op die ashoop gaan beland. Ek sou voorstel dat die stemme getel moet word daar waar daar gestem was…
Ek en my vrou ry more van St Louis na Chicago (5 uur in een rigting) om te gaan stem. Ek smeek elke leser van Maroela media om nie ons twee se stemme ongedaan te maak deur nie te gaan stem nie. As jy in Suid-Afrika woon en enigsins die vermoë het om te gaan stem, gaan doen dit asseblief op verkiesingsdag. As ons dit kan doen, kan julle almal ook.
My kruisie is getrek – Wellington, NZ
Ons word uitgekryt as "weghollers" en "hanskakies", maar as daar gestem word dan is ons goed genoeg. Ek woon al 20 jaar in die buiteland, sal nie eers weet vir wie om te stem nie.